ชาวเน็ตร้อง เป็นหนี้บัตรเครดิต ทั้งๆที่ยังไม่เคยเห็นบัตร
บัตรเครดิต เป็นสิ่งอำนวยความสะดวกให้กับคุณในการใช้จ่ายโดยไม่ต้องพกพาเงินสด และยังได้รับสิทธิพิเศษต่างๆมากมาย แต่ไม่ใช่กับกรณีของสมาชิกรายหนึ่งของเว็บไซต์พันทิปดอทคอม ได้ตั้งกระทู้ชื่อว่า พอกันที บัตรเครดิต เป็นหนี้ ประวัติเสีย ทั้งที่ไม่เคยเห็นบัตรเลยด้วยซ้ำ เพื่อแชร์ประสบการณ์เลวร้ายที่เกิดขึ้นจากสมัครบัตรเครดิต แต่ไม่ได้บัตรแถมยังเป็นหนี้อีกด้วย,โดยในกระทู้ระบุว่า มีเซลล์ของธนาคารได้มาขอให้สมัครบัตรเครดิต เธอจึงสมัครพร้อมกับเพื่อนร่วมงานอีกคนหนึ่ง โดยแจ้งให้จัดส่งเอกสารมายังธนาคารที่ทำงานอยู่ ซึ่งตอนนั้นเธอเป็นพนักงานของธนาคารเจ้าของบัตร โดยสาขาตั้งอยู่ในห้างแห่งหนึ่งที่จังหวัดขอนแก่น ผ่านไป 2 อาทิตย์ ผู้จัดการสาขาแจ้งว่า บัตรเครดิตนั้นผ่านการอนุมัติเรียบร้อยแล้ว แต่ก็ยังไม่ได้รับเอกสารตอบกลับการสมัครบัตรเครดิตใดๆ เลย ต่อมาเซลล์ของธนาคารได้มาขอให้เธอช่วยสมัครบัตรเสริม เพิ่มอีก 1 ใบ เมื่อกรอกข้อมูลเข้าไปในระบบธนาคาร กลับแจ้งเตือนว่า เธอนั้นมีหนี้ค้างจากการใช้บัตรเครดิต เป็นเงิน 45,000 บาท เธอตกใจมาก เนื่องจากยังไม่ได้รับเอกสารและบัตรเครดิตเลย แล้วเหตุใดจึงมีหนี้ก้อนนี้อยู่,เธอจึงแจ้งไปยังธนาคาร เพื่อขอสเตทเม้นท์ และโทรไปยังหน่วยงานที่ดูแลเรื่องการทุจริตเกี่ยวกับบัตรเครดิตโดยตรง ซึ่งเจ้าหน้าที่เช็คข้อมูลแล้วพบว่า มีคนโทรมาเปิดบัตรของเธอโดยระบบอัตโนมัติ หรือ IVR และกดเงินสดทั้งหมด 3 ครั้ง ผ่านตู้ ATM บริเวณร้าน Smile Shop บนถนนศรีจันทร์ จังหวัดขอนแก่น เธอจึงได้ไปแจ้งความเพื่อลงบันทึกประจำวัน และได้ส่งแฟกซ์ใบแจ้งความไป ให้ทางธนาคาร เพื่อขอดูกล้องวงจรปิดในบริเวณรับพัสดุ,หลังจากนั้น ได้ขอให้ตำรวจออกจดหมายขอภาพคนร้ายที่ไปกดเงินที่ตู้ ATM จากกล้องวงจรปิด ซึ่งก็ได้ภาพคนร้าย เป็น ผู้ชาย อายุประมาณ 20-30 ปี สวมเสื้อพนักงานของห้างบ้านแอนด์บียอนด์ จากนั้นได้ส่งเอกสารไปที่ธนาคารเจ้าของบัตรเครดิต เพื่อยืนยันว่า เธอนั้นไม่มีส่วนเกี่ยวข้องกับเหตุการณ์ที่เกิดขึ้นเลย แต่เจ้าหน้าที่ฝ่ายบัตรเครดิต กลับโทรแจ้งผู้จัดการสาขาที่เธอทำงานอยู่ บอกว่า ธนาคารไม่อนุมัติคืนเงินเข้าบัตร และไม่รับผิดชอบใดๆ,ทั้งนี้เจ้าของกระทู้ ได้ตั้งข้อสงสัยว่า,1. กรณีนี้ ธนาคารควรเป็นผู้รับผิดชอบ และดำเนินการให้หรือไม่? เนื่องจากไม่มีความผิด แถมยังเดือดร้อน และเสี่ยงที่จะเสียประวัติ,2. ธนาคารปล่อยให้มีคนเปิดบัตรได้อย่างไร โดยที่ไม่ได้ตรวจสอบข้อมูลผู้ถือสิทธิ์ และยืนยันตัวตนผู้ถือบัตรเลย,3. ถ้าไม่ยอมจ่าย จะมีผลอะไรบ้าง,ส่วนความเห็นในโลกโซเชียล ก็ได้มีผู้มาแสดงความคิดเห็นว่า ขั้นตอนการเปิดใช้งานบัตรแบบอัตโนมัติ ระบบจะขอ หมายเลขบัตร 16 หลัก ตามด้วย หมายเลขบัตรประชาชน 13 หลัก และวันเดือนปีเกิด เมื่อเปิดบัตรแล้ว ยังกดเงินไม่ได้ เพราะไม่มี รหัส ไปกดที่ตู้ ต้องรอรหัสกดเงินสด 4 หลักที่จะถูกส่งทางไปรษณีย์อีกครั้งหนึ่งภายใน 7 วัน เป็นไปได้ว่า คนที่ขโมยบัตรไปเปิดใช้บริการ รู้เลขบัตรประชาชน 13 หลัก และขโมยจดหมายแจ้ง รหัสบัตร ตอนไปรษณีย์มาส่ง,ทั้งนี้ ทางไทยรัฐได้สอบถามไปยังธนาคารเจ้าของบัตร โดยผู้บริหารฝ่ายบัตรเครดิตของธนาคารรับทราบเรื่องแล้ว และกำลังตรวจสอบ ก่อนที่จะมีการแถลงอย่างเป็นทางการอีกครั้ง ส่วนสาขาธนาคาร ที่จังหวัดขอนแก่น จุดที่เกิดเรื่องดังกล่าว ทางผู้จัดการธนาคาร ไม่ขอให้ความเห็น บอกว่าให้ทางสำนักงานใหญ่ธนาคารจะเป็นผู้ชี้แจง
สมาชิกพันทิปดอทคอมตั้งกระทู้ แชร์ประสบการณ์เลวร้ายที่เกิดขึ้นจากสมัครบัตรเครดิต แต่ไม่ได้บัตรแถมยังเป็นหนี้อีกด้วย
หนี้บัตรเครดิต,บัตรเครดิต,สมัครบัตรเครดิต,ATM,ธนาคาร,หนี้บัตร,พันทิป,โซเชียล,สายตรวจโซเชียล,ไทยรัฐ,ไทยรัฐออนไลน์,ไทยรัฐทีวี,Thairath,ThairathTV